CELEX: 32018R0266
Language: hr
Date: 2018-02-19 00:00:00
Title: Provedbena uredba Komisije (EU) 2018/266 оd 19. veljače 2018. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Thym de Provence” (ZOZP))

23.2.2018   
            
            
               HR
            
            
               Službeni list Europske unije
            
            
               L 51/6
            
         PROVEDBENA UREDBA KOMISIJE (EU) 2018/266
   оd 19. veljače 2018.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Thym de Provence” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (a),
   budući da:
   
               (1)
            
            
               U skladu s člankom 50. stavkom 2. točkom (a) Uredbe (EU) br. 1151/2012, zahtjev Francuske za registraciju naziva „Thym de Provence” kao zaštićene oznake zemljopisnog podrijetla (ZOZP) objavljen je u Službenom listu Europske unije
                   (2).
            
         
               (2)
            
            
               Komisija je 9. lipnja 2017. od Njemačke primila prigovor i povezanu obrazloženu izjavu o prigovoru. Komisija je 22. lipnja 2017. Francuskoj proslijedila prigovor i obrazloženu izjavu o prigovoru koje je poslala Njemačka.
            
         
               (3)
            
            
               Njemačka se usprotivila upisu naziva „Thym de Provence” u registar jer bi to ugrozilo uporabu naziva „Herbes de Provence” („Kräuter der Provence” na njemačkom), koji se obično upotrebljava u proizvodnji začina i začinskih sredstava kao opis vrste mješavine začina, koja najčešće sadržava, među ostalim, ružmarin, origano, timijan, kadulju i lavandu te lovorov list i druge začine, kao što su muškatni oraščić i klinčić, u raznim kombinacijama. Iako mješavina začina pod nazivom „Herbes de Provence” sadržava tipično provansalsko bilje, ona sadržava i druge začine, kao što su lovorov list i muškatni oraščić, koji nisu tipični za to područje. Osim toga, mješavina začina „Herbes de Provence” proizvodi se od začina koji ne potječu nužno iz Provanse. Upisom naziva „Thym de Provence” u registar stoga bi se ugrozilo stavljanje na tržište čitave mješavine začina kao „Herbes de Provence”.
            
         
               (4)
            
            
               S obzirom na to da je taj prigovor smatrala prihvatljivim, Komisija je dopisom od 1. kolovoza 2017. pozvala Francusku i Njemačku da provedu odgovarajuća savjetovanja tijekom razdoblja od tri mjeseca kako bi postigle međusobni dogovor u skladu sa svojim unutarnjim postupcima.
            
         
               (5)
            
            
               Među strankama je postignut dogovor. Francuska je 6. studenoga 2017. Komisiji dostavila rezultate dogovora.
            
         
               (6)
            
            
               Francuska i Njemačka dogovorile su se da bi i nakon upisa naziva „Thym de Provence” kao ZOZP-a trebalo dopustiti uporabu naziva „Herbes de Provence”, uključujući njegove prijevode, na području Unije uz uvjet da se poštuju načela i pravila primjenjiva u njezinu pravnom poretku.
            
         
               (7)
            
            
               Budući da je on u skladu s odredbama Uredbe (EU) br. 1151/2012 i zakonodavstvom EU-a, sadržaj dogovora sklopljenog između Francuske i Njemačke može se uzeti u obzir.
            
         
               (8)
            
            
               Na temelju prethodno navedenoga naziv „Thym de Provence” trebalo bi upisati u registar zaštićenih oznaka izvornosti i zaštićenih oznaka zemljopisnog podrijetla,
            
         DONIJELA JE OVU UREDBU:
   Članak 1.
   Naziv „Thym de Provence” (ZOZP) upisuje se u registar.
   Naziv iz prvog stavka odnosi se na proizvod iz razreda 1.8. Ostali proizvodi iz Priloga I. Sporazumu (začini itd.) Priloga XI. Provedbenoj uredbi Komisije (EU) br. 668/2014 (3).
   Članak 2.
   Uporaba naziva „Herbes de Provence” i njegovih prijevoda i dalje je dopuštena na tržištu unutar područja Unije uz uvjet da se poštuju načela i pravila primjenjiva u njezinu pravnom poretku.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. veljače 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 343, 14.12.2012., str. 1.
   
   
      (2)  SL C 92, 24.3.2017., str. 14.
   
   
      (3)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).